
Noteikumi par solidaritātes iemaksas deklarācijā iekļaujamo informāciju 
Izdoti saskaņā ar Solidaritātes iemaksas likuma 7. panta trīspadsmito daļu 
I. Vispārīgie jautājumi 
· 1. Noteikumi nosaka maksāšanas perioda solidaritātes iemaksas deklarācijā un avansa maksājuma deklarācijā iekļaujamo informāciju.
· 2. Deklarācijā summas norāda tikai veselos euro (summu līdz 49 centiem atmet un summu, sākot no 50 centiem, noapaļo līdz veselam euro). 
II. Solidaritātes iemaksas deklarācijā iekļaujamā informācija 
· 3. Solidaritātes iemaksas deklarāciju aizpilda par maksāšanas periodu (kalendāra gadu). 
· 4. Solidaritātes iemaksas deklarācijā iekļaujama šāda informācija:
· 4.1. solidaritātes iemaksas maksātāja (turpmāk – maksātājs) nosaukums, juridiskā adrese un reģistrācijas numurs;
· 4.2. maksāšanas periods, par kuru iesniedz deklarāciju;
· 4.3. maksātāja solidaritātes iemaksas bāzes aprēķina koeficients (norāda ar četrām zīmēm aiz komata); 
· 4.4. maksātāja maksāšanas perioda neto procentu ienākuma summa;
· 4.5. maksātāja maksāšanas perioda koriģētā neto procentu ienākuma summa (šo noteikumu 4.4. apakšpunktā minētā summa, kas koriģēta ar šo noteikumu 4.3. apakšpunktā minēto maksātāja solidaritātes iemaksas bāzes aprēķina koeficientu);
· 4.6. maksātāja vidējā gada neto procentu ienākuma summa;
· 4.7. maksātāja vidējā gada neto procentu ienākuma koriģētā summa (šo noteikumu 4.6. apakšpunktā minētā summa, kas koriģēta ar šo noteikumu 4.3. apakšpunktā minēto maksātāja solidaritātes iemaksas bāzes aprēķina koeficientu);
· 4.8. maksātāja maksāšanas perioda solidaritātes iemaksas bāze (šo noteikumu 4.5. apakšpunktā minētā maksāšanas perioda koriģētā neto procentu ienākuma summa, kas vairāk nekā par 50 % pārsniedz šo noteikumu 4.7. apakšpunktā minēto maksātāja vidējo gada neto procentu ienākuma koriģēto summu);
· 4.9. maksātāja maksāšanas periodā faktiski veikto iemaksu garantiju fondā un vienotajā noregulējuma fondā summa;
· 4.10. maksātāja maksāšanas periodā faktiski veikto iemaksu garantiju fondā un vienotajā noregulējuma fondā koriģētā summa (šo noteikumu 4.9. apakšpunktā minētā summa, kas koriģēta ar šo noteikumu 4.3. apakšpunktā minēto maksātāja solidaritātes iemaksas bāzes aprēķina koeficientu);
· 4.11. maksātāja maksāšanas perioda solidaritātes iemaksas bāze pēc šo noteikumu 4.10. apakšpunktā minēto solidaritātes iemaksas bāzi samazinošo summu piemērošanas;
· 4.12. maksātāja par maksāšanas periodu aprēķinātā solidaritātes iemaksas summa. To nosaka, šo noteikumu 4.11. apakšpunktā minēto maksātāja maksāšanas perioda solidaritātes iemaksas bāzi reizinot ar Solidaritātes iemaksas likuma 5. panta pirmajā daļā noteikto solidaritātes iemaksas likmi;
· 4.13. iekšzemes kopprodukta faktiskajās cenās prognozes gada pieauguma temps maksāšanas periodā (izteikts procentos);
· 4.14. maksātāja kreditēšanas pieauguma rādītājs maksāšanas periodā, kas noteikts saskaņā ar Solidaritātes iemaksas likuma 1. panta otrās daļas 3. punktu; 
· 4.15. maksātāja maksāšanas periodā piemērojamā solidaritātes iemaksas atlaides summa  saskaņā ar Solidaritātes iemaksas likuma 6. panta pirmās daļas 1., 2., 3. vai 4. punktu, ņemot vērā šo noteikumu 4.13. un 4.14. apakšpunktā minētos rādītājus;
· 4.16. maksātāja par maksāšanas periodu aprēķinātā solidaritātes iemaksas summa pēc šo noteikumu 4.15. apakšpunktā minētās solidaritātes iemaksas atlaides piemērošanas;
· 4.17. maksātāja maksāšanas perioda peļņas vai zaudējumu aprēķinā uzrādītā peļņas summa pirms uzņēmumu ienākuma nodokļa un solidaritātes iemaksas summas aprēķināšanas;
· 4.18. maksātāja maksāšanas periodā aprēķinātā solidaritātes iemaksas summa, ievērojot Solidaritātes iemaksas likuma  7. panta septītajā daļā noteikto ierobežojumu (ne vairāk kā 33 % no šo noteikumu 4.17. apakšpunktā minētās peļņas summas);
· 4.19. maksātāja aprēķinātā solidaritātes iemaksas piemaksa par maksāšanas periodu. To norāda, ja šo noteikumu 4.18. apakšpunktā minētā aprēķinātā solidaritātes iemaksas summa ir lielāka par šo noteikumu 4.20. apakšpunktā minēto aprēķināto solidaritātes iemaksas avansa maksājumu kopsummu;
· 4.20. maksātāja maksāšanas perioda ceturkšņa avansa maksājuma deklarācijās aprēķinātā solidaritātes iemaksas avansa maksājumu kopsumma; 
· 4.21. maksātāja aprēķinātā solidaritātes iemaksas pārmaksa par maksāšanas periodu. To norāda, ja šo noteikumu 4.18. apakšpunktā minētā aprēķinātā solidaritātes iemaksas summa ir mazāka par šo noteikumu 4.20. apakšpunktā minēto aprēķināto solidaritātes iemaksas avansa maksājumu kopsummu. 
III. Solidaritātes iemaksas avansa maksājuma deklarācijā iekļaujamā informācija
· 5. Solidaritātes iemaksas avansa maksājuma deklarāciju aizpilda par maksāšanas perioda (kalendāra gada) ceturksni. 
· 6. Solidaritātes iemaksas avansa maksājuma deklarācijā iekļaujama šāda informācija:
· 6.1. maksātāja nosaukums, juridiskā adrese un reģistrācijas numurs;
· 6.2. maksāšanas perioda ceturksnis, par kuru iesniedz deklarāciju; 
· 6.3. maksātāja solidaritātes iemaksas bāzes aprēķina koeficients (norāda ar četrām zīmēm aiz komata);
· 6.4. maksātāja maksāšanas perioda ceturkšņa neto procentu ienākuma summa;
· 6.5. maksātāja maksāšanas perioda ceturkšņa neto procentu ienākuma koriģētā summa (šo noteikumu 6.4. apakšpunktā minētā summa, kas koriģēta ar šo noteikumu 6.3. apakšpunktā minēto maksātāja solidaritātes iemaksas bāzes aprēķina koeficientu);
· 6.6. maksātāja vidējā gada neto procentu ienākuma summa;
· 6.7. 1/4 no maksātāja vidējā gada neto procentu ienākuma summas;
· 6.8. 1/4 no maksātāja vidējā gada neto procentu ienākuma koriģētās summas (šo noteikumu 6.7. apakšpunktā minētā summa, kas koriģēta ar šo noteikumu 6.3. apakšpunktā minēto maksātāja solidaritātes iemaksas bāzes aprēķina koeficientu);
· 6.9. maksātāja solidaritātes iemaksas bāze par maksāšanas perioda konkrēto ceturksni (šo noteikumu 6.5. apakšpunktā minētā maksātāja maksāšanas perioda ceturkšņa neto procentu ienākuma koriģētā summa, kas par vairāk nekā 50 % pārsniedz šo noteikumu 6.8. apakšpunktā minēto maksātāja vidējo gada neto procentu ienākuma koriģēto summu);
· 6.10. maksātāja maksāšanas perioda konkrētajā ceturksnī aprēķinātā maksājuma garantiju fondā un vienotajā noregulējuma fondā summa;
· 6.11. maksātāja maksāšanas perioda konkrētajā ceturksnī aprēķinātā maksājuma garantiju fondā un vienotajā noregulējuma fondā koriģētā summa (šo noteikumu 6.10. apakšpunktā minētā summa, kas koriģēta ar šo noteikumu 6.3. apakšpunktā minēto maksātāja solidaritātes iemaksas bāzes aprēķina koeficientu); 
· 6.12. maksātāja solidaritātes iemaksas bāze par maksāšanas perioda konkrēto ceturksni pēc šo noteikumu 6.11. apakšpunktā minēto solidaritātes iemaksas bāzi samazinošo summu piemērošanas;
· 6.13. maksātāja par maksāšanas perioda konkrēto ceturksni aprēķinātā solidaritātes iemaksas avansa maksājuma summa. To nosaka, šo noteikumu 6.12. apakšpunktā minēto maksātāja par maksāšanas perioda  konkrēto ceturksni aprēķināto solidaritātes iemaksas bāzi reizinot ar Solidaritātes iemaksas likuma 5. panta pirmajā daļā noteikto solidaritātes iemaksas likmi;
· 6.14. iekšzemes kopprodukta faktiskajās cenās prognozes gada pieauguma temps maksāšanas periodā (izteikts procentos); 
· 6.15. maksātāja kreditēšanas pieauguma rādītājs maksāšanas perioda konkrētajā ceturksnī, salīdzinot ar stāvokli iepriekšējā gada beigās, kas noteikts saskaņā ar Solidaritātes iemaksas likuma 1. panta otrās daļas 3. punktu;
· 6.16. maksātāja maksāšanas perioda konkrētā ceturksnī piemērojamā solidaritātes iemaksas atlaides summa saskaņā ar Solidaritātes iemaksas likuma 6. panta trešās daļas 1., 2., 3. un 4. punktu, ņemot vērā šo noteikumu 6.14. un 6.15. apakšpunktā minētos rādītājus;
· 6.17. maksātāja par maksāšanas perioda konkrēto ceturksni aprēķinātā solidaritātes iemaksas summa pēc šo noteikumu 6.16. apakšpunktā minētās atlaides summas piemērošanas;
· 6.18. maksātāja maksāšanas perioda konkrētā ceturkšņa peļņas vai zaudējumu aprēķinā uzrādītā peļņa pirms uzņēmumu ienākuma nodokļa un solidaritātes iemaksas maksājuma aprēķināšanas;
· 6.19. maksātāja par maksāšanas perioda konkrēto ceturksni aprēķinātā solidaritātes iemaksas avansa maksājuma summa, ievērojot Solidaritātes iemaksas likuma 7. panta ceturtajā daļā noteikto ierobežojumu (ne vairāk kā 33 % no šo noteikumu 6.18. apakšpunktā minētās peļņas summas).

